AfriForum versterk sy #DieWêreldMoetWeet-veldtogErnst Roets, AfriForum se hoof van beleid en aksie. (Foto: Verskaf) Die Suid-Afrikaanse burgerregteorganisasie AfriForum het ’n beroep op internasionale media gedoen om te erken dat minderheidsgroepe in Suid-Afrika ernstig bedreig word deur diskriminerende beleidstellings, gewelddadige plaasaanvalle en -moorde, grondbesettings en haatspraak. Dit volg nadat ’n artikel getiteld “How Tucker Carlson Reshaped Fox News – and Became Trump’s Heir” onlangs in die New York Times gepubliseer is. Dié artikel verwys minagtend na AfriForum en sy veldtogte om die wêreld bewus te maak van plaasmoorde en dat die regering eiendomsreg in Suid-Afrika bedreig. AfriForum het gevra dat die koerant sekere feitefoute met betrekking tot Suid-Afrika regstel, maar is deur die publikasie in kennis gestel dat hulle besluit het om nie AfriForum se reaksie op die artikel te plaas nie. In die lig van spesifiek internasionale nuusblaaie se oënskynlik onverskillige houding, versterk AfriForum sy #DieWêreldMoetWeet-veldtog om die wêreld bewus te maak van die situasie in Suid-Afrika. Die veldtog sluit die publikasie van bygewerkte, gedetailleerde verslae oor die situasie in Suid-Afrika in, asook internasionale bewusmakingstoere en projekte in samewerking met internasionale rolspelers. Amptelike data wat deur die Suid-Afrikaanse Polisiediens (SAPD) vrygestel is, dui daarop dat ongeveer twee plaasaanvalle per dag en ongeveer twee plaasmoorde per week oor ’n tydperk van twee dekades in Suid-Afrika aangemeld is. Grondbesettings het ook ’n daaglikse werklikheid in Suid-Afrika geword, met meer as 1 000 sulke invalle slegs in die Wes-Kaap in minder as ’n jaar. Meer as 100 wette verskans tans rassekategorisering en diskriminasie teen minderhede in Suid-Afrika. Tydens die Covid-19-pandemie het die Suid-Afrikaanse regering byvoorbeeld aangekondig dat die staat by voorkeur ondernemings in swart besit sal ondersteun – ’n beleid wat selfs deur die Noord-Gautengse hooggeregshof in Pretoria gekondoneer is. Ernst Roets (Foto: Reint Dykema) Ondanks hierdie werklikhede het AfriForum kennis geneem van internasionale nuusblaaie wat verkeerde inligting of regeringspropaganda oor die lot van minderhede in Suid-Afrika versprei in ’n oënskynlike poging om in hul eie plaaslike politieke arenas houe aan hul opponente uit te deel. Die onlangse artikel in die New York Times is ’n voorbeeld hiervan. Daarin word beweer die pleidooi dat die Suid-Afrikaanse regering plaasmoorde moet prioritiseer, is die werk van “neo-Nazi”-randgroepe. AfriForum het meer as 300 000 lede wat maandeliks tot sy werk bydra, meer as 10 000 vrywilligers wat aktief betrokke is by sy plaaslike takke en veiligheidsnetwerke in gemeenskappe, en meer as 200 werknemers. Die organisasie het herhaaldelik ferm standpunt ingeneem teen wit nasionalisme en die vernietigende optrede van sekere randgroepe. Ten spyte daarvan het AfriForum met kommer kennis geneem van bepaalde internasionale nuusblaaie se smeerveldtogte wat sy veldtogte afmaak as die werk van randgroepe wat nie ernstig opgeneem behoort te word nie. Die organisasie het ook opgemerk dat sommige van hierdie nuusblaaie nie bereid is om artikels te plaas om vals bewerings reg te stel nie en ook nie diegene wat verkeerd uitgebeeld is, wil toelaat om op daardie vals berigte te reageer en hul standpunt te stel nie. “Dit is hoekom dit vir AfriForum so belangrik is om aan te hou om die waarheid oor Suid-Afrika te vertel,” sê Ernst Roets, hoof van beleid en aksie by AfriForum. “Ons veldtog is daarop gerig om bewustheid te kweek en saam met geloofwaardige rolspelers te werk om die lot van minderheidsgroepe in Suid-Afrika te verbeter. Ons verwag nie van die internasionale gemeenskap om Suid-Afrika se probleme namens ons op te los nie. Ons dring egter daarop aan dat die internasionale media die waarheid moet vertel, foute regstel en objektief verslag doen.”